**7. srečanje: Veselo vest ponesem v svoje življenje**

**Priprava kateheta:**

Zakaj sem poklican v življenje? Ob trenutkih napora in neuspeha si marsikdo postavi takšno vprašanje. In nanj bi moral vsak odgovoriti z odgovorom, da bi svoje življenje živel polno, v slednje zagotovo vključujemo ljubezen. Vsak je poklican, da sprejema Jezusov nauk ter ga živi, namreč brez tega nauk ostaja prazen. Z vsebino srečanja želimo poudariti pomen evangeljskih vrednot, ki naj bi človekovo življenje globoko zaznamovale, ne le občasno zanimale.

***Cilji:***

***Spoznavni:*** Odrasel ozavesti, da je ustvarjen za veselje in življenje po evangeljskih vrednotah.

***Doživljajski:*** Odrasel začuti, da je ugodje prazno brez ljubezni, pravičnosti, odpuščanja ...

***Dejavnostni:*** Odrasel išče veselje v svojem vsakdanu ter se ob tem zaveda bogastva vrednot, ki mu je dano.

**Odlomek:**

Mt 13,1–23

**Katekizem katoliške Cerkve:**

tč. 218–221, tč. 422–429, tč. 1807–1809, tč. 1822–1829, tč. 1833–1845

**Metoda dela:**

* osebno delo,
* delo v dvojicah,
* pogovor,
* frontalna metoda.

**Pripomočki:**

* ambientacija,
* listi z molitvijo za začetek in konec (lahko preko PPT), odlomek Mt 13,1–23 ter pesem,
* plakat, listki in pisala,
* listi z napisi: LJUBEZEN, PRAVIČNOST, SRČNOST, ZMERNOST,
* list v obliki semena.

**Ureditev prostora:**

Katehet pripravi prostor s stoli v krogu, na sredini pripravi ambientacijo (blago ali prt na katerem so pšenična semena, kamenje, oblikovana pot, trnje – kot je zapisano v Mt 13, 1–9).

**Predviden čas srečanja:** 60–70 min

**POTEK SREČANJA**

**Uvodna molitev**

*V njih se izpolnjuje Izaijeva prerokba, ki pravi: »Poslušali boste, poslušali – a ne boste doumeli, gledali boste, gledali – a ne boste videli. Otopelo je namreč srce temu ljudstvu; z ušesi so težko slišali in zatisnili so si oči, da ne bi z očmi videli, da ne bi z ušesi slišali, da ne bi v srcu doumeli in se spreobrnili in da bi jih jaz ne ozdravil.*

*Blagor pa vašim očem, ker vidijo, in vašim ušesom, ker slišijo! Kajti resnično, povem vam: Veliko prerokov in pravičnih si je želelo videti, kar vi gledate, pa niso videli, in slišati, kar vi poslušate, pa niso slišali.« (Mt 13, 14–17)*

**Vstopno mesto**

Katehet pozdravi prisotne in jih povabi, da za začetek skupaj preberejo molitev, ki jo prejmejo na listih.

Po molitvi katehet povabi prisotne, da preberejo pesem »Sprva si seme« (Priloga 1) ter ob tem razmislijo, kako ta pesem opisuje njihovo življenje. Sledi nekaj časa za razmislek, nato si med seboj podelijo.

Povabi jih, da skupaj s partnerjem razmislita in na liste zapišeta po katerih vrednotah se doma trudijo živeti (kot partnerja, družina ...). Omogoči se jim dovolj časa za razmislek, nato par kratko predstavi in prilepi listke na velik plakat (na koncu nastane nabor vrednot). Sodeluje lahko tudi katehet. Na koncu k vsem vrednotam katehet prilepi LJUBEZEN, PRAVIČNOST, SRČNOST IN ZMERNOST kot pomembne evangeljske vrednote ter hkrati vrednote, ki jih poudarja KKC. Pod vsako od teh vrednot naj prisotni dodajo še kakšno misel ali idejo, kako se ta uresničuje ter povezuje z njihovim življenjem. Katehet poskuša oblikovati smiselno celoto povedanega in zapisanega.

**Oznanilo**

Vsak od prisotnih prejme list z odlomkom Mt 13, 1–23 ter ga prebere. Skupino povabi, da se ustavijo pri vrstici 23 *(»V dobro zemljo vsejan pa je tisti, ki posluša besedo in jo tudi doume. Ta zares obrodi in daje sad …«)*.

* *Kako razumejo »dobro zemljo«?*
* *Kako so lahko sami »dobra zemlja« in kako to uresničujejo v svojem življenju?*
* Pogovor o tem, kako biti »seme, ki pade na rodovitna tla«. Ključnega pomena je sama oseba, od katere je odvisno, ali bo živela vrednote, ki jih srečuje preko Jezusovega evangelija in ali bo s svojim življenjem tudi zgled drugim – to je dobra zemlja, ki obrodi sad. Nič ne koristijo vrednote, besede, nauk ipd., če jih posameznik sprejema, jih pa ne živi. Živeti ljubezen, pravičnost itd., to obrodi sadove (=veselje, mir, usmiljenje, dobrotljivost …), ki so človeku v spodbudo tudi ob naporih, težavah, neuspehih.
* Ozavestijo življenje po evangeljskih vrednotah, jih živijo »mimo-grede«, občasno ali le te globoko zaznamujejo njihovo življenje?

**Zaključek**

Katehet jih spodbudi, da si konkretno zamislijo, kako se bodo trudili, da bodo *»dobra zemlja«* in da bodo evangeljske vrednote poskušali živeti vsak dan. Zapišejo na list, ki je simbolično lahko v obliki semena. Ker je to zadnje srečanje, ga lahko zaključijo s skupno mašo, v katero lahko vključijo prošnjo, da bi zmogli dobro živeti po evangeljskih vrednotah. Za konec še skupna molitev.

*Gospod Jezus Kristus,*

*naj tvoja navzočnost*

*popolnoma prepoji moje bitje*

*in tvoja podoba*

*naj se vžge v mojo notranjost,*

*da bom mogel hoditi*

*v luči tvoje podobe,*

*misliti, kakor misliš ti,*

*čutiti, kakor čutiš ti,*

*delovati, kakor si deloval ti,*

*sanjati, kakor si sanjal ti*

*in ljubiti, kakor si ljubil ti.*

*Da se, podobno kot ti,*

*ne bom ukvarjal sam s seboj,*

*da se bom mogel ukvarjati z drugimi;*

*da bom brezčuten zase*

*in bom čuteč za druge,*

*da bom žrtvoval sebe*

*in bom hkrati za druge*

*opogumljanje in upanje.*

*Naj bom kakor ti*

*čuteč in usmiljen,*

*potrpežljiv, blag in ponižen,*

*iskren in resnicoljuben.*

*Tvoji ljubljenci, ubogi,*

*naj bodo moji ljubljenci,*

*tvoji cilji, moji cilji.*

*Kdor bo videl mene,*

*naj vidi tebe.*

*Naj skozme preseva tvoja bit,*

*tvoja ljubezen. Amen.*

*(I.Larranaga)*

**Vprašanja za katehetovo refleksijo**

1. Kakšna so bila moja pričakovanja pred srečanjem?

2. Kaj mi je uspelo?

3. Kje vidim pomanjkljivosti?

4. Na kaj moram biti pozoren ob pripravi naslednjega srečanja za to skupino?

5. Na kaj moram biti pozoren ob pripravi naslednjega srečanja z obravnavano vsebin?

**VIRI:**

Ignacio, Larranga. 1995. *Srečanje*. Ljubljana: Založba bratov kapucinov.

Ivanc, Clara. 2016. *Vzgoja za odpuščanje v katoliški Cerkvi.* Diplomsko delo.

Nabergoj, Irena. 2016*. Vzgajati za vrednote: delo, poštenost in ljubezen.* Diplomsko delo.

**Priloga 1**

SPRVA SI SEME (Tone Kuntner)

Sprva si seme,  
ljubezen sejalčeva,  
da te poseje,  
da te pozabi…

Potem si pšenica,  
zrela za igro  
z vetrom  
in s kosci.

Potem si nekomu  
vsakdanji kruh.